b'\n_START_ARTICLE_\n\xc5\xa0rotenturn\n_START_SECTION_\nZgodovina\n_START_PARAGRAPH_\nPosest je bila sprva v lasti freisin\xc5\xa1kih \xc5\xa1kofov, ki pa jim je bila \xc5\xbee tako zgodaj odtujena, da jo ohranjeni srednjeve\xc5\xa1ki urbarji sploh ve\xc4\x8d ne omenjajo. V urbarju iz leta 1423 je lastnik posesti dru\xc5\xbeina Peisser, ki so bili oskrbniki na lo\xc5\xa1kem stolpu, katero 1499 nasledi sorodnik Mihael Froesach. V 16. stoletju so jo imeli v posesti gospodje Schrotti, ki so po Valvasorju prezidali stari dvor - gra\xc5\xa1\xc4\x8dino ali jo celo pozidali na novo v izrazito stanovanjsko gra\xc5\xa1\xc4\x8dino. Gra\xc5\xa1\xc4\x8dina je po njih dobila tudi svoje ime. Ljudsko ime "\xc5\xa0empetrski grad" pa je dobila tudi po bli\xc5\xbenji grajski kapeli sv. Petra.  Leta 1574 nastopa prvi znani lastnik gra\xc5\xa1\xc4\x8dine Kri\xc5\xa1tof Teuffenpacher, ki je takrat prodal posest Filipu pl. Sigesdorfu. Dedi\xc4\x8di slednjega so posest z gra\xc5\xa1\xc4\x8dino posedovali do leta 1647 (Leonhard pl. Sigesdorf v letih 1619\xe2\x88\x921628; Janez Baltazar pl. Sigesdorf do 1644), ko jo je pridobil Janez pl.Pu\xc4\x8dar, poro\xc4\x8den z Dorotejo Sidonijo roj. Sigesdorf. Ko se je ta po Janezovi smrti leta 1650 v drugi\xc4\x8d poro\xc4\x8dila, je posest prinesla Mihaelu Dienstmannu. Njuna h\xc4\x8di Sidonija je s poroko 1679 posest prinesla Janezu \xc5\xbdigi Topperzer-ju. Gospostvo je podedoval njun sin Janez Joahim, ki je umrl leta 1757 brez otrok. Gospostvo je podedovala njegova sestra Doroteja Sidonija pl. Garzarolli, ki ga je izro\xc4\x8dila sinu Antonu Jo\xc5\xbeefu. Ta je posest v oporoki prepustil svoji \xc5\xbeeni Mariji Jo\xc5\xbeefi roj. Pagliaruzzi. Ta je leta 1807 posest izro\xc4\x8dila svojemu zetu Jo\xc5\xbeefu pl. Vest-u, ki je bil upokojeni oficir in profesor agronomije. Rodbina Vest-ov je ostala lastnik gra\xc5\xa1\xc4\x8dine in gospostva do leta 1902. Tega leta je poro\xc4\x8dnik linijske ladje Viktor pl. Vest posestvo prodal tajniku de\xc5\xbeelne vlade in vodji okrajnega glavarstva v Logatcu Otonu pl. Deteli, po kateremu je gra\xc5\xa1\xc4\x8dina za nekaj \xc4\x8dasa dobila tudi svoje ime kot "Detelova gra\xc5\xa1\xc4\x8dina".\n_START_SECTION_\nOpis stavbno zgodovinskih zna\xc4\x8dilnosti\n_START_PARAGRAPH_\nEnonadstropni, nepodkleteni, \xc5\xbee hudo zapu\xc5\xa1\xc4\x8den dvorec je pozidan na klju\xc4\x8dastem tlorisu. Na severni strani dr\xc5\xbei vanj polkro\xc5\xbeno sklenjen, rustikalno oblikovan portal z ovalno zavitim \xc4\x8delom iz pera\xc5\xa1ickega groha s heraldi\xc4\x8dnim, \xc5\xbee hudo zabrisanim sklepnikom rodovine Topperzer - Garzarolli v temenu nad katerim je vzidana heraldi\xc4\x8dna plo\xc5\xa1\xc4\x8da (kopija) rodbine Sigesdorf z letnico 1574.'